**[Korszakváltás az esélyteremtésben](http://www.hirszemle.net/kriminalis/korszakvaltas-az-eselyteremtesben)**

*2013. szeptember 30. – www.hirszemle.net/Magyar Hírlap*

***A fogyatékkal élők könnyebb boldogulását és tanulási esélyeit is segíthetik az új megállapodások és a kormány célkitűzései***

A hét végén tartották a siketek világnapját, amelynek alkalmából a Siketek és Nagyothallók Országos Szövetsége (Sinosz) az idén a munka világát érintő regionális szakmai programokat szervezett – közölte lapunkkal Kósa Ádám, a szervezet elnöke, fideszes EP-képviselő. Tájékoztatása szerint a rendezvényekkel – amelyeken a helyi döntéshozók, munkaadók és a rehabilitációs foglalkoztatás szereplői is közreműködtek – arra törekedtek, hogy a munka világának szereplői, valamint a siket, nagyothalló munkavállalók közötti kapcsolatok létrejöjjenek, s a párbeszéd elinduljon.

Kósa Ádám megjegyezte, először van lehetőségük társadalmi célú reklámmal előlépni a közszolgálati és kereskedelmi csatornákon. A nyelvek európai napja alkalmából ismeretterjesztő előadásokkal készültek az Országos Idegennyelvű Könyvtárral együttműködve, s csatlakoztak a Civilek Éjszakája programjai­hoz is. A Sinosz elnöke szerint „a hatékony érdekvédelemhez hatékony lobbitevékenységre van szükség”. Jelezte, ebben a folyamatban partnerük az Emberi Erőforrások Minisztériuma is, amelynek szakmai támogatása és közvetítő szerepe révén épülnek a kapcsolataik. A 2011-es népszámlálási adatok szerint a fogyatékkal élők nyolc, közülük a siketek csak 4,1 százaléka rendelkezik felsőfokú végzettséggel, aminek oka elsősorban a kommunikációs akadályokból és az oktatás hiányosságaiból adódik. Kósa szerint ezt korrigálni lehet a bilingvális módszer bevezetésével, amelyre a 2009-es jelnyelvi törvény rendelkezése szerint 2017-től lesz lehetőség a hallássérültek oktatásában. Kiemelte, az egyik legsürgetőbb feladat most a módszer bevezetéséhez kapcsolódó fejlesztések szakmai előkészítése.

A kommunikációs akadályokat többek között jelnyelvi és jegyzetelő tolmács bevonásával, a tananyagok feliratozásával, valamint indukciós hurok telepítésével lehet leküzdeni. Ha a közeljövőben sikerül kialakítani a kommunikációs akadálymentesítést, és a hallássérült hallgatók is eséllyel juthatnak be államilag finanszírozott képzésekbe, ez a szám jelentősen emelkedhet – tette hozzá. A Sinosz és az Edutus Főiskola (korábban Modern Üzleti Tudományok Főiskolája) között szeptember 20-án aláírt együttműködési szerződés értelmében az itt tanuló diákok akadálymentesített képzésben vehetnek majd részt. A főiskola – a szövetség szakmai segítségnyújtása mellett – egyebek mellett rugalmas tanulmányi időbeosztást, vizsgarendet és konzultációs lehetőségeket, teljes körű e-learning és elektronikus oktatást nyújt a jelentkezőknek, emellett tutort is biztosít, aki személyre szabott segítséget nyújt majd a diákoknak. Augusztus elején a főiskola hasonló vállalásokat tett a Mozgáskorlátozottak Egyesületeinek Országos Szövetségével (MEOSZ) megkötött együttműködési megállapodásban is. A főiskolán a diákok különböző gazdasági, műszaki képzéseken, felsőoktatási szakképzéseken, szakirányú továbbképzéseken vehetnek részt.

Milliárdos támogatások Magyarország külön intézkedésekkel védi a fogyatékkal élőket, ezt az új alaptörvé­nyében rögzítették – hangsúlyozza a Fidesz tegnapi, a hallássérültek világnapján kiadott közleményében. Emlékeztetnek arra, hogy az egyik első kormánydöntés volt a szocialista kormányok által befagyasztott támogatások kifizetése a fogyatékkal élők szervezeteinek. Az elmúlt években 1,3 milliárd forintot fordítottak a jelnyelvi tolmácsszolgáltatás fejlesztésére, s több ezer hallássérültnek adtak munkát kormányzati programokban. Ezenfelül tízezer megváltozott munkaképességű ember számára indulnak képzési, foglalkoztatási programok 12 milliárdos keretösszegből – írják. (MP)